Grondwethof lewer uitspraak oor geheime stemmingSpeaker Baleka Mbete. Foto: AP Photo/Denis Farrell Die eenparige beslissing wat deur hoofregter Moegoeng Mogoeng voorgelees is, het bevind dat Speaker Baleka Mbete verkeerd was toe sy gesê het sy is nie by magte om te besluit oor die geheime stemming nie. Die hof het beslis dat Mbete nou weer ’n besluit moet neem op grond van die uitspraak. Mogoeng het gesê daar is geen regsgronde waarvolgens die hof die speaker kan dwing om op ’n geheime stemming te besluit nie. Daar is bevind ’n mosie van wantroue verbied nie en skryf ook nie voor watter stemproses gevolg moet word nie. Volgens die beslissing moet Mbete besluit watter stemprosedure die mees effektiewe stemming tot gevolg sal hê. Mbete het vroeër self en by monde van haar regsverteenwoordiger gesê sy is nie gekant teen ’n geheime stemming nie. Die uitspraak het ook gefokus op die belangrikheid dat regeringsamptenare verantwoording moet doen aan hul grondwetlike verpligtinge. Daar is ook gesê lede moet nie beïnvloed of geïntimideer word wanneer hulle stem nie en dat hulle volgens hul gewete en vir dit waarin hulle glo moet kan stem. Mogoeng het gesê individue hoef nie lojaal aan hulle party te wees nie en dat hulle in die belang van die land se mense moet optree. Zuma en Mbete is beveel om al die partye se regskostes te betaal. Die United Democratic Movement (UDM) het die aansoek gebring wat deur ander opposisiepartye gesteun is. Opposisiepartye het ná Zuma se middernagtelike kabinetskommeling waartydens Pravin Gordhan as minister van finansies gepos is, versoek dat ’n mosie van wantroue geskeduleer word. Dit sou aanvanklik op 18 April plaasgevind het. Opposisiepartye het egter gevra dat dit uitgestel word hangende die aansoek in die konstitusionele hof dat ’n geheime stemproses toegelaat word.